Regionsudvalgets udtalelse om "Udkast til fælles rapport om social integration"

(2002/C 192/02)

REGIONSUDVALGET har -

under henvisning til Kommissionens meddelelse "Udkast til fælles rapport om social integration" (KOM(2001) 565 endelig),

under henvisning til Kommissionens beslutning af 12. oktober 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. juni 2001 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Kommissionens interne arbejdspapir "e-Inclusion - The Information Society's potential for social inclusion in Europe" (SEC(2001) 1428),

under henvisning til Kommissionens "Forslag til Europa-Parlamentets og Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse" (KOM(2000) 368 endelig),

under henvisning til Kommissionens meddelelse "Skabelse af et Europa med plads til alle" (KOM(2000) 79 endelig),

under henvisning til sin udtalelse om Kommissionens meddelelse "Skabelse af et Europa med plads til alle" (CdR 84/2000 fin)(1),

under henvisning til sin udtalelse om Kommissionens forslag til Europa-Parlamentets og Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse (CdR 302/2000 fin)(2),

under henvisning til forslag til Regionsudvalgets udtalelse (CdR 393/2001 rev.), som blev vedtaget af Underudvalg 5 den 19. november 2001 ª,

og ud fra følgende betragtning:

meddelelsen tager sigte på Det Europæiske Råds ekstraordinære møde i Laeken -

på den 43. plenarforsamling den 13.-14. marts 2002 (mødet den 13. marts) enstemmigt vedtaget følgende udtalelse.

Regionsudvalgets synspunkter og henstillinger

1. Regionsudvalget ser med tilfredshed på iværksættelsen af Kommissionens femårige handlingsprogram om social integration fra og med 2002, og konstaterer, at den åbne koordinationsmetode vil blive benyttet til fremme af god praksis og udveksling af viden på EU-niveau.

2. Regionsudvalget hilser Kommissionens udkast til fælles rapport om social integration velkommen som det første samlede politikdokument. Heri vurderes den indsats, der er gjort i hele EU for at bekæmpe fattigdom og social udstødelse, og medlemsstaterne opfordres til at tage bemærkningerne til de nationale handlingsplaner (2001) til efterretning.

3. Regionsudvalget beklager den meget korte frist, ordføreren har fået til at udarbejde denne udtalelse, så den kan fremlægges på Underudvalg 5's møde den 19. november 2001 og vedtages inden Laeken-topmødet i december 2001.

4. Regionsudvalget finder det uacceptabelt, at 18 % af EU's befolkning (mere end 60 mio. mennesker) lever i eller trues af fattigdom.

5. Regionsudvalget er enigt i, at der - jf. rapporten - er behov for betydelige forbedringer med hensyn til fordeling af ressourcer og styrkelse af mulighederne for personer, der lever i fattigdom og/eller social udstødelse, så det sikres, at de kan tage del i samfundslivet og udøve deres grundlæggende rettigheder. Samtidig konstaterer Regionsudvalget, at alle medlemsstater er nødt til at kalkulere med økonomiske begrænsninger under udformningen af kommende strategier vedrørende social integration, ikke mindst som følge af den nuværende globale recession.

6. Regionsudvalget finder det beklageligt, at kun få nationale handlingsplaner formår at takle udfordringerne i forbindelse med særlig udsatte grupper som asylansøgere, flygtninge, indvandrere, børn og unge, ældre, arbejdsløse og enlige med børn, og at beskæftigelsesaspektet fortsat i høj grad dominerer spørgsmålet om ligebehandling af mænd og kvinder. Regionsudvalget fremhæver også betydningen af, at de økonomiske aktører gennem skattemæssige foranstaltninger og direkte støtte inddrages i oprettelse af nye arbejdspladser, erhvervsuddannelse og omskoling.

7. Regionsudvalget er enigt i, at skatte- og socialsikringssystemer og systemer vedrørende uddannelse, boliger, sundhedsservice m.v. skal have en sådan rækkevidde, at de tilgodeser behovene hos personer, der trues af fattigdom og social udstødelse. Regionsudvalget understreger her den centrale rolle, som de lokale og regionale myndigheder spiller i forbindelse med tilvejebringelse og/eller koordinering af en stor del af de grundlæggende serviceydelser.

8. Regionsudvalget peger for så vidt angår de lokale og regionale myndigheders rolle navnlig på følgende aspekter, som alle er af betydning for bekæmpelse af fattigdom og social udstødelse: De lokale og regionale myndigheder fungerer som

- lokale spydspidser og centrale aktører i lokale genopretningspartnerskaber, idet de skaber samarbejde mellem lokale offentlige organer og kontorer, lokale/frivillige grupper og den private sektor om praktiske løsninger på problemer i tilknytning til sundhed, beskæftigelse, uddannelse, boliger og kriminalitet,

- garanter for korrekt anvendelse af foranstaltningerne til bekæmpelse af social udstødelse,

- udbydere og formidlere af serviceydelser til alle borgere i lokalsamfundet,

- katalysatorer for den økonomiske aktivitet og beskæftigelsen,

- arbejdsgivere,

- formidlere af lokal information og forskning.

9. Regionsudvalget finder det positivt, at de fleste medlemsstater har erkendt behovet for at supplere de nationale planer med en integreret tilgang på regionalt og lokalt niveau.

10. Regionsudvalget mener også, at medlemsstaterne bør benytte den nye proces vedrørende social integration til at styrke bekæmpelsen af fattigdom og social udstødelse, og understreger, at medlemsstaterne bør bruge anden runde af udformningen af de nationale handlingsplaner til at omvurdere og udvikle deres politikker vedrørende social integration, både rent strategisk og med henblik på udformning af nye politikker og initiativer.

11. Regionsudvalget er enigt i, at det er vigtigt at finde eksempler på god praksis, og at der i denne forbindelse kræves en grundig analyse af politikkerne vedrørende bekæmpelse af fattigdom og social udstødelse. Efter Regionsudvalgets opfattelse bør Kommissionen dog foreløbig oprette en databank med praktiske løsninger, som kan danne grundlag for udveksling af erfaringer om nuværende praksis. Oplysningerne i de nationale handlingsplaner (2001) kan bruges som udgangspunkt.

12. Regionsudvalget støtter de otte centrale udfordringer, der på grundlag af de nationale handlingsplaner opstilles i den fælles rapport, og lægger særlig vægt på social beskyttelse af personer, der ikke kan arbejde. Arbejde er for de fleste en vej ud af social udstødelse, men der bør være en rimelig social beskyttelse af personer, der ikke er i stand til at deltage på arbejdsmarkedet, eller som skiftevis har lavtlønnet arbejde og er arbejsløse.

13. Regionsudvalget er enigt i, at der kræves en bedre høring af de centrale aktører i forbindelse med gennemførelsen og overvågningen af de nationale handlingsplaner (2001). Medlemsstaterne bør sikre en bedre høring i forbindelse med anden runde af udformningen af de nationale handlingsplaner, herunder høring af lokale og regionale myndigheder, ikke-statslige organisationer og - hvor det er muligt - socialt udstødte.

14. Regionsudvalget mener, der bør afsættes tid til udviklingen af de nationale handlingsplaner i medlemsstaterne, så det regionale niveau integreres på en effektiv måde.

15. Regionsudvalget støtter idéen om, at alle myndighedsniveauer (nationale, regionale og lokale) under udformningen af deres politik på et tidligt stadium skal gøre rede for den pågældende politiks indvirkning på fattigdom/social udstødelse, og anbefaler navnlig den metode, der anvendes i Storbritannien (Nordirland).

16. Regionsudvalget understreger vigtigheden af forebyggende foranstaltninger i forbindelse med bekæmpelse af fattigdom og social udstødelse på politikområder som sundhedsfremme, socialpolitik, uddannelse, kultur og sport.

17. Regionsudvalget finder det vigtigt, at der udvikles og vedtages fælles indikatorer for fattigdom og social integration. Det er positivt, at man erkender, at der kræves en yderligere indsats for at fremme udformningen af indikatorer på såvel EU- som nationalt niveau. Regionsudvalget ser i princippet også positivt på hensigten om at inddrage andre centrale aktører i diskussionen om indikatorer, idet denne gruppe bør omfatte Regionsudvalget på europæisk niveau og de regionale og lokale myndigheder på nationalt niveau.

18. Regionsudvalget henstiller, at antallet af fælles vedtagne indikatorer begrænses stærkt, så det sikres, at de giver mening i alle medlemsstater.

19. Regionsudvalget understreger vigtigheden af at fremme samarbejde mellem alle myndighedsniveauer - med den tiltagende globalisering in mente og med henblik på at integrere økonomiske, sociale og miljømæssige overvejelser i en bred strategi for bæredygtig udvikling. Ngo'er, universiteter, forskningsanstalter, offentlige organer og erhvervslivet bør inddrages gennem dialog og diskussioner på lokalt, regionalt, nationalt, europæisk og globalt niveau. De lokale og regionale myndigheder har som det myndighedsniveau, der er tættest på borgerne og i mange tilfælde leder partnerskaber mellem forskellige sektorer, en afgørende rolle at spille i denne proces, ikke mindst via deres nationale og tværeuropæiske sammenslutninger og Den Internationale Forening for Kommuner og Amter (IULA). Via partnerskabssamarbejde med lokale partnere og ekspertgrupper bidrager de lokale og regionale myndigheder til:

- at fremme skabelsen af nye job,

- at fremme erhvervsudviklingen,

- at sikre videreuddannelse og støtte til forbedring af jobegnetheden,

- at udvikle en integreret tilgang til løsning af lokale problemer vedrørende beskæftigelse og jobegnethed.

20. Regionsudvalget finder det positivt, at man anerkender de trusler og udfordringer, der ligger i den hastige vækst inden for det videnbaserede samfund og informations- og kommunikationsteknologierne (IKT). De lokale og regionale myndigheder spiller en vigtig rolle med hensyn til at gøre tjenesteydelser tilgængelige for alle dele af samfundet og anlægge et overordnet syn på tjenesteydelserne i deres område ved at bruge IKT mere effektivt i samspillet med borgerne og herigennem fremme uddannelse, færdigheder og beskæftigelsesmuligheder, deltagelse i fritids- og kulturaktiviteter, et aktivt medborgerskab og alles mulighed for at deltage i den demokratiske proces.

21. Regionsudvalget opfordrer Kommissionen til at tage hensyn til de spørgsmål, der rejses i denne udtalelse, når den fremlægger sit forslag til fælles rapport om social integration på Laeken-topmødet i december 2001.

22. Regionsudvalget opfordrer Det Europæiske Råd og Parlamentet til at sikre, at det lokale og regionale aspekt behørigt anerkendes på dette vigtige politikområde.

Bruxelles, den 13. marts 2002.

Albert Bore

Formand for

Regionsudvalget

(1) EFT C 317 af 6.11.2000, s. 47.

(2) EFT C 144 af 16.5.2001, s. 52.